* A XXII.* ***Aquincumi Költőversenyen***

***az Új Írás különdíját nyerte***

Jeney András

*Ércek bár megavulnak…*

Hol van a tegnapi hó, s hol a vár is hegy tetejéről…

Porrá mállik a kő, szél viszi, fújja tova.

S völgybe, ha épül a város – véled örök, de hiába –,

Elsöprik cunamik, hóviharok,Vezuvok.

Víz fenekén Titanic, vele süllyed a gyilkosa, jéghegy;

Kincsed, büszke hajó, tengeriszap temeti.

S nézz szét, bronz vagy akármilyen érc, autócsoda, műhold,

Jegygyűrűd aranya – lesz ezer év a kora?

Sav, aranyat feketít és Ferraridat eszi rozsda,

Szputnyik a légben elég, Föld nyeli el, ha lehull.

Nincsen hát, ami mégis megmaradna utánunk?

Einsteint is feledünk? – s nincs Mona Lisa mosoly?

Miló Vénusza, Bohr-modellek – mind-mind csak a véges? –

Lesznek-e – mily titok ez! – mégis a végtelenek…

Mintha zenélne, zsong a fülembe Dante szonettje,

S hunyt szemem éteren át látja a két Bolyait.

Mathezis, geometria, *Appendix* hagyatéka:

Más tér – „semmiből új” – másfelé, más igaz út.

Panteonba vezet. Ott összeérnek a szférák,

Danték s jambusaik – párhuzamok, Bolyaik.

Végtelent muzsikál, titkot rejt, látod, a szellem:

Új utakat tör az ész, verseket őriz a szív.

S ércek bár megavulnak, ők örökre ragyognak,

Szobraikon patina hallgat időtelenül.